ธปท.ใจดีสู้ศึกพร้อมคุยพท. บริหารค่าเงิน
ธปท.มั่นใจทำความเข้าใจนโยบายดูแลค่าเงินบาทกับรัฐบาลเพื่อไทยได้
17 ส.ค. 2554

ธปท.มั่นใจทำความเข้าใจนโยบายดูแลค่าเงินบาทกับรัฐบาลเพื่อไทยได้ 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า การเลือกใช้นโยบายอัตราแลกเปลี่ยนใดควรต้องให้เหมาะสมกับภาวะเศรษฐกิจของประเทศนั้นๆ ซึ่งการใช้นโยบายคงที่อัตราแลกเปลี่ยนไม่เหมาะสมกับเศรษฐกิจไทย เพราะไทยเคยใช้ระบบคงที่ค่าเงินบาทแล้ว แต่ก็มีปัญหา ต่างจากฮ่องกงและจีนที่ใช้ระบบการคงที่ค่าเงิน คณะกรรมการบริหารคอยกำหนดช่วงการเคลื่อนไหวค่าเงินได้ ถือเป็นประเทศเดียวที่สามารถทำได้
“จีนเป็นประเทศเดียวที่ดูแลการเคลื่อนไหวของค่าเงินได้ ซึ่งไม่มีประเทศไหนที่จะทำให้ค่าเงินคงที่ที่ค่าใดค่าหนึ่งได้อย่างเขา ส่วนเราก็น่าจะเหมาะกับระบบลอยตัวแบบมีการจัดการ ซึ่งดูแลความผันผวนได้ คิดว่า น่าจะพูดคุย ทำความเข้าใจกับรัฐบาล ชุดใหม่ได้” นางผ่องเพ็ญ กล่าว 
อย่างไรก็ตาม ค่าเงินบาทในช่วงนี้ค่อนข้างผันผวน เพราะนักลงทุนนำเงินไหลเข้าออกค่อนข้างรวดเร็ว โดยเฉพาะในตลาดหุ้น เนื่องจากนักลงทุนยังรอความชัดเจนในนโยบายของรัฐบาลว่านโยบายใดจะทำก่อนทำหลัง 
ก่อนหน้านี้ ทีมเศรษฐกิจพรรคเพื่อไทยประกาศว่า จะใช้นโยบายคงที่ค่าเงินบาท เพื่อดูแลระบบเศรษฐกิจ
ขณะที่ น.ส.ยิ่งลักษณ์ ชินวัตร ว่าที่นายกรัฐมนตรี ระบุว่า เรื่องอัตราแลกเปลี่ยนเงินตราจะยังไม่ถูกดึงเข้ามาเป็นนโยบายของรัฐบาล